text: Mand forsøgte at hænge kæreste
  14 december 2010 kl. 07.17
  Politiet har anholdt en 45-årig mand, der sigtes for drabsforsøg mod sin kæreste i deres hus nær Egtved.
  En 35-årig kvinde slap mandag eftermiddag fri fra sin kæreste, der angiveligt har holdt hende indespærret i deres fælles hjem i landsbyen Gravens ved Egted. Manden sigtes for drabsforsøg, da han efter sigende har forsøgt at hænge kvinden, oplyser politiet.
  - Vi har anholdt manden, og nu vurderer vores jurister, om han skal fremstilles i et grundlovsforhør, siger vagtchefen hos Sydøstjyllands Politi.
  Kvinden er ifølge sigtelsen blevet holdt fanget i over et døgn i hjemmet på Ådalsvej i Gravens knap 10 kilometer øst for Egtved. Den 45-årige mand har ifølge politiet slået kvinden med et bræt, jagtet hende med en kniv samt forsøgt at hænge hende.
  I løbet af mandagen ser kvinden sit snit til at stikke af fra kæresten, og kort efter klokken 14.30 søgte hun tilflugt hos en nabo. Politiet bliver tilkaldt, og klokken 17.00 er den 45-årige mand anholdt.
  - Selve anholdelsen skete uden dramatik, fortæller vagtchefen.
  Parret er ukendte af politiet.
  